โหมคดีชินวัตร
อัยการสูงสุดคนใหม่ รับตำแหน่งด้วยคำขวัญ “ซื่อสัตย์ สุจริต มีจริยธรรม คุณธรรม” พร้อมประกาศตามล่า ทักษิณ ชินวัตร โดยจะประสาน ปอท.ออกหมายจับ ขอตัวข้ามแดน ในความผิด 112 ที่สั่งฟ้องไปแล้วขณะเดียวกันก็จะรื้อคดีธนาคารกรุงไทย และคดีแก้ไขสัมปทานโทรคมนาคมเป็นภาษีสรรพสามิต หลังกฎหมายวิธีพิจารณาคดีอาญาของผู้ดำรงตำแหน่งทางการเมืองฉบับใหม่ประกาศใช้ ให้อำนาจศาลพิจารณา “ลับหลัง” ได้ โดยไม่ต้องนำตัวมาขึ้นศาล
9 ต.ค. 2560

ทายท้าวิชามาร : ใบตองแห้ง 
อัยการสูงสุดคนใหม่ รับตำแหน่งด้วยคำขวัญ “ซื่อสัตย์ สุจริต มีจริยธรรม คุณธรรม” พร้อมประกาศตามล่า ทักษิณ ชินวัตร โดยจะประสาน ปอท.ออกหมายจับ ขอตัวข้ามแดน ในความผิด 112 ที่สั่งฟ้องไปแล้วขณะเดียวกันก็จะรื้อคดีธนาคารกรุงไทย และคดีแก้ไขสัมปทานโทรคมนาคมเป็นภาษีสรรพสามิต หลังกฎหมายวิธีพิจารณาคดีอาญาของผู้ดำรงตำแหน่งทางการเมืองฉบับใหม่ประกาศใช้ ให้อำนาจศาลพิจารณา “ลับหลัง” ได้ โดยไม่ต้องนำตัวมาขึ้นศาล
สนช.สมชาย แสวงการ ช่วยสรุปว่ามี 4 คดีที่ทักษิณจะโดน “ลับหลัง” โดยยังมีคดีหวยบนดิน และคดีเอ็กซิมแบงก์ปล่อยกู้พม่า
นี่คือกฎหมายที่ กรธ.สนช.ยืนยันว่าไม่ได้ออกมาเพื่อเช็กบิลทักษิณ ยืนยันว่าไม่ขัดหลักสากล ทั้งที่เลขาธิการศาลยุติธรรม ซึ่งเป็นตัวแทนศาลในกรรมาธิการ ยืนยันว่าไม่เห็นด้วยกับการพิจารณา “ลับหลัง”
ใช่ครับ ไม่ได้มุ่งออกกฎหมายเช็กบิลทักษิณ เพราะใช้กับนักการเมืองทุกคน แต่บังเอิญ 2 พี่น้องโดนพอดี ทักษิณโดนย้อนหลัง ยิ่งลักษณ์หนีหมดสิทธิอุทธรณ์ อุตส่าห์แก้กฎหมายให้สิทธิอุทธรณ์ แต่ก็บัญญัติว่าต้องมายื่นด้วยตัวเอง
ที่น่าสนใจ นอกจากเช็กบิลทักษิณ รัฐบาลยังยืนยันว่าถ้ายิ่งลักษณ์ขอลี้ภัยไปอังกฤษ ก็จะขอตัวให้ได้ ถามจริง แน่ใจหรือว่าขอตัวได้ ถ้าขอไม่ได้ จะส่งผลอย่างไรต่อภาพลักษณ์กระบวนการยุติธรรมไทย เพราะ 10 ปีที่ผ่านมา ก็ปล่อยทักษิณบินไปบินมา ไม่ยักมีใครขอตัว
อังกฤษมีสนธิสัญญาส่งผู้ร้ายข้ามแดน แต่ความผิดที่จะส่งตัว ต้องไม่ใช่คดีการเมือง ต้องมีกฎหมายบัญญัติทั้ง 2 ประเทศ อัยการต้องนำคำพิพากษาไปให้ศาลอังกฤษไต่สวน ถ้าเขาเห็นว่า “ไม่ทุจริตแต่ติดคุก” อย่างคดีที่ดินรัชดา เป็นกฎหมายไทยแลนด์โอนลี ก็ไม่ส่งตัว คดียิ่งลักษณ์ “ปล่อยปละละเลยให้ทุจริต” ยิ่งลักษณ์ย่อมอ้างว่าเป็นคดีการเมือง ป.ป.ช.ชี้มูลหลังรัฐประหาร อัยการสั่งฟ้องวันเดียวกับที่ สนช.ถอดถอน แล้วยังเอาสำนวนคดีจีทูจี ที่ชี้มูลและสั่งฟ้องภายหลัง มารวมกันในชั้นศาล คุณคิดว่าศาลอังกฤษจะส่งตัวไหม
ถามจริง อยากได้ตัวยิ่งลักษณ์ทักษิณจริงๆ หรือแค่ตีปี๊บให้คนเกลียดทักษิณสะใจ แต่เดี๋ยวก็เงียบหายไป
การไล่จี้คดีชินวัตรยังรวมถึงออกหมายเรียก “โอ๊ค” ให้ไปรับทราบข้อกล่าวหาฟอกเงิน สืบเนื่องจากคดีกรุงไทย จากการที่วิชัย กฤษดาธานนท์ สั่งจ่ายเช็คเข้าบัญชี 10 ล้านบาทแต่ต่อมาโอ๊คโอนคืน รวมถึงการโอนเงิน 26 ล้านบาทเพื่อชำระค่าหุ้น
คดีนี้ สื่อบางค่ายตีปี๊บไปแล้วว่า “คุกชัวร์” ทั้งที่หลังได้เงินกู้ วิชัยโอนเงินให้ใครต่อใครร่วม 200 ราย การโอนให้โอ๊คเกิดขึ้นหลังจากนั้นเกือบ 6 เดือน โดยมีคำชี้แจงว่าลูกชายซึ่งเป็นเพื่อนกันจะร่วมทำธุรกิจ แต่ไม่ได้ทำจึงโอนคืน
ในทางกฎหมาย แค่โอนเงินเอาผิดไม่ได้หรอกครับ ต้องมีพยานหลักฐานมากกว่านี้ แต่สื่อก็พิพากษาไปแล้ว
คดีเหล่านี้ รัฐบาล อัยการ DSI คงยืนยันว่าทำตามกฎหมาย ตามกระบวนการยุติธรรม ไม่ใช่เรื่องการเมือง แต่สังคมคงรู้แก่ใจ ถ้าทำตามหลักกฎหมาย ก็ไม่มีปัญหาอะไรถ้ามุ่งหมายบดขยี้ทางการเมือง อีกฝ่ายคงสู้ไม่ได้อยู่แล้ว เพียงแต่ในการต่อสู้ก็จะ “เลือดสาด” ทั้งสองฝ่าย
อย่างการแฉรายชื่อว่าใครบ้างรับโอนเงินในคดีกรุงไทย หรือทวงถามว่าเหตุใดไม่ดำเนินคดี อุตตม สาวนายน ทั้งที่มีชื่ออยู่ในมติคณะกรรมการคดีพิเศษ ก็ทำให้สะดุ้งกันเป็นแถบ